व्यापमं : इंदौर में पहला फैसला, छात्र व स्कोरर को 3 साल सजा
व्यापमं घोटाले को लेकर इंदौर में दर्ज मामलों में पहला फैसला शनिवार को आ गया। वेटरनरी कॉलेज में एडमिशन के लिए हुई 2013 की पशुपालन डिप्लोमा प्रवेश परीक्षा के मामले में विशेष अदालत ने दो आरोपियों को तीन साल की सजा सुनाई। इसमें एक छात्र है तो दूसरा स्कोरर। स्कोरर रुपए लेकर छात्र के नाम से परीक्षा दे रहा था, तभी पकड़ा गया।
आरोपी हैं- अक्षतसिंह उर्फ झम्मनसिंह (24) पिता दीवानसिंह राजावत निवासी संजय कॉलोनी भीलवाड़ा (राजस्थान) और प्रकाश (27) पिता कूका बारिया निवासी वाघनेरा थाना काली देवी झाबुआ। विशेष न्यायाधीश (व्यापमं) डी.के. मित्तल ने दोनों को धारा 420 व 468 के तहत तीन, परीक्षा अधिनियम की धारा 3/4 और धारा 419 के तहत दो-दो साल की सजा सुनाई। सभी धाराओं में ढाई-ढाई हजार रुपए का जुर्माना भी लगाया। सभी सजाएं साथ चलेंगी। चूंकि तीन साल या उससे कम सजा पर फैसले के वक्त ही जमानत देने का प्रावधान है। इसलिए दोनों आरोपियों ने जमानत आवेदन पेश किया। कोर्ट ने हाई कोर्ट में अपील करने के लिए 60 दिन की जमानत दे दी। शेष|पेज 6 पर
सीबीआई नहीं कर रही थी जांच
व्यापमं घोटाला उजागर होने के बाद हाई कोर्ट ने इंदौर व भोपाल में एक-एक विशेष कोर्ट बनाई थी। इस मामले में पुलिस ने जांच के बाद उक्त कोर्ट में चालान पेश किया था। हालांकि व्यापमं घोटाले की जांच सीबीआई को सौंपी गई है, किंतु उक्त प्रकरण सीबीआई ने नहीं लिया था।
आरोपी अक्षत व प्रकाश पुलिस के साथ
फोटो ने खोल दी थी पोल
व्यापमं द्वारा 19 मार्च 2013 को आयोजित की गई पशुपालन प्रवेश परीक्षा का परीक्षा केंद्र नूतन स्कूल था। उसमें प्रकाश की जगह अक्षत परीक्षा दे रहा था। चेकिंग के दौरान अक्षत का प्रवेश पत्र देखा गया तो उस पर प्रकाश का फोटो लगा था। पूछताछ में वह खुद को प्रकाश ही बताने लगा। बाद में एमजी रोड पुलिस को सूचना देकर मामला सौंप दिया गया। पुलिस ने भीलवाड़ा से अक्षत का आईडी प्रूफ बुलवाया तब उसका नाम पता चला। पूछताछ में अक्षत ने पुलिस को बताया था कि उसने प्रकाश से रुपए लेकर परीक्षा दी। पुलिस ने अक्षत और प्रकाश के खिलाफ धोखाधड़ी की विभिन्न धाराओं के तहत केस दर्ज कर उसे गिरफ्तार किया था। दोनों को जेल भेज दिया गया था। बाद में उन्हें जमानत मिल गई थी। अतिरिक्त शासकीय अधिवक्ता पीएल मालवीय ने केस के ट्रायल में नूतन स्कूल के प्रिंसिपल सहित 11 गवाहों के बयान करवाए थे।
awa_Deva hin_Deva hin_Deva hin_Deva hin_Deva hin_Deva hin_Deva hin_Deva